BULA VAKAIDEWADEWA SE BULI?
Veivakadrukai na Daliga ni Kumakumare
VEI ira kece na manumanu e vuravura, na kumakumare duadua ga e kilai ni vinaka cake sara na nona rawa ni rogoca na ka e rogo bi se kaukaua. Ia na daligana ruarua e vaka toka ga na levu ni dua na ulu ni cula.
Vakasamataka mada: Sa vakayabaki na kena vakadikevi tiko na daliga ni kumakumare. Era se qai vakatovolea tiko ga qo na saenitisi ena University of Strathclyde, e Sikoteladi, e levu na rorogo era rawa ni rogoca. Era saga mera kila na yavavala ni ilati ruarua e tiko e daligana ni rogoca e dua na ka, ra dikeva tale ga na nave ni daligana e vakauta na rorogo ina nona mona. Era dikeva ni se yavavala ga na ilati qori ni rogoca na rorogo e tiko na kena kaukaua ena 300 na kilohertz. Ni vakatauvatani kei na so tale na ibulibuli, o ira na beka era rawa ni rogoca na rorogo e tiko na kena kaukaua ena 212 na kilohertz, o ira na babale e 160, o keda na tamata e sega mada ga ni sivia na 20.
Era via vakatotomuria tiko na dauvakadidike na ibulibuli ni daliga ni kumakumare mera bulia tale kina eso na ka. Cava me buli? E kaya o Dr. James Windmill ena University of Strathclyde: “Mera buli na gusunivosa lalai era toboka vinaka na rorogo kece. E rawa ni biu ena levu na iyaya me vaka na talevoni na mobail kei na nodra irogorogo na didivara.”
Na cava o nanuma? E bula vakaidewadewa se buli na daliga ni kumakumare?
fij_Latn fij_Latn fij_Latn fij_Latn fij_Latn fij_Latn